Zverejnené dňa: 08.06.2020

Pripomienkové konanie: do 18.06.2020 (vrátane)

Zvesené dňa: 26.06.2020

 **NÁVRH**

St-750/2020/UF3-A-10/Hu

Obec Lednické Rovne na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1 zákona č. 369/1990 Zb. o obecnom zriadení v znení neskorších predpisov

**v y d á v a**

**Všeobecne záväzné nariadenie č. 4/2020**

**o určení pravidiel času predaja v obchode a času prevádzky služieb na území obce Lednické Rovne**

**Článok 1**

**Predmet a účel nariadenia**

1. Obecné zastupiteľstvo obce Lednické Rovne (ďalej len „obecné zastupiteľstvo“) na základe ustanovenia § 4 ods. 3 písm. d), i) a § 6 ods. 1 zákona SNR č. 369/1990 Zb. o obecnom zriadení v znení neskorších predpisov schvaľuje toto všeobecne záväzné nariadenie o určení pravidiel času predaja v obchode a času prevádzky služieb na území obce Lednické Rovne (ďalej len „VZN“).
2. Účelom tohto VZN je upraviť podrobnosti o pravidlách určovania času predaja v obchode a času prevádzky služieb pre fyzické osoby - podnikateľov a pre právnické osoby, ktoré vykonávajú podnikateľskú činnosť na území obce Lednické Rovne (ďalej len „obec“).
3. Toto VZN sa nevzťahuje na predaj a poskytovanie služieb podnikateľmi na trhovisku obce, ktorých úprava podlieha osobitnému všeobecne záväznému nariadeniu.

**Článok 2**

**Vymedzenie základných pojmov**

 Pre účely tohto VZN sa rozumie**:**

1. **Čas predaja v obchode a čas prevádzky služieb** (ďalej len ,,prevádzkový čas“) je časovo ohraničená časť dňa, počas ktorej je prevádzkareň v rámci výkonu podnikateľskej činnosti sprístupnená spotrebiteľom, t. j. v prevádzkarni sa v prospech spotrebiteľov vykonáva predaj tovaru alebo sú poskytované služby, v ktorej sa prevádzkuje živnosť; nie je ním priestor súvisiaci s prevádzkovaním živnosti ani technické a technologické zariadenie určené na prevádzkovanie živnosti alebo súvisiace s prevádzkovaním živnosti.
2. **Nočný pokoj** je čas od 22.00 hod. do 06.00 hod. Ide o časový úsek dňa vyhradený pre zabezpečenie zdravého a nerušeného nočného pokoja a odpočinku obyvateľov obce, a to najmä na ochranu pred obťažovaním obyvateľov hlukom, hlasným alebo hlasovým zvukovým prejavom, svetlom, vibráciami a pod. nad mieru primeranú pomerom.
3. **Uzavretá spoločnosť** je skupina osôb, ktorá sa oprávnene zdržuje v prevádzke, a to na základe pozvania, povolenia alebo so súhlasom oprávnenej osoby (podnikateľ, prevádzkovateľ, poverená osoba), pričom nejde o verejne prístupnú akciu alebo verejne prístupné poskytovanie služieb v prevádzke.
4. **Prevádzkovateľ** prevádzky je podnikateľ, ktorý v prevádzkarni vykonáva podnikateľskú činnosť predajom tovaru alebo poskytovaním služieb.

**Článok 3**

**Všeobecná prevádzková doba**

1. Všeobecným časom predaja v obchode a časom prevádzky služieb (ďalej len „všeobecná prevádzková doba“) je v dňoch pondelok až nedeľa čas **od 06.00 hod. do 22.00 hod**. Platí pre všetky prevádzkarne, ktoré nemajú osobitne upravenú prevádzkovú dobu týmto VZN.
2. Všeobecná prevádzková doba je stanovená pre celé územie obce.
3. Prevádzkový čas všetkých prevádzkarní obchodu a služieb na území obce zo dňa 31. 12. príslušného kalendárneho roka na 1. 1. nasledujúceho kalendárneho roka je neobmedzený.

 **Článok 4**

**Osobitné prípady času predaja v obchode a času prevádzky služieb**

1. Všeobecný prevádzkový čas prevádzkarní obchodu a prevádzkarní služieb sa odchylne od článku 3 tohto VZN upravuje nasledovne v týchto prípadoch:

1. **prevádzková doba zohľadňujúca prevádzkarne s časovo neobmedzenou prevádzkovou dobou:**
* supermarkety, hypermarkety
* ubytovacie zariadenia
* čerpacie stanice
* prevádzky s predajom tovaru a poskytujúcich zdravotnícke služby (lekárne, ambulancie)
* prevádzky poskytujúce reštauračné a pohostinské služby a zariadenia spoločného stravovania s neverejnou hudobnou produkciou pre uzavretú spoločnosť (svadba, rodinná alebo firemná akcia a pod.)
* s predajom tovaru účelovo určených najmä ako nočné maloobchodné predajne potravín a rozličného tovaru (večierky),
1. **prevádzková doba zohľadňujúca prevádzkarne s časovo obmedzenou prevádzkovou dobou:**
* prevádzky prevažne s predajom periodickej, neperiodickej tlače a tlačovín a predajne potravín

|  |
| --- |
| Pondelok-Nedeľa |
| 05:00-22:00 |

* prevádzky s pohostinskou činnosťou (napr. kaviareň, reštaurácia, vináreň, piváreň, bistro, cukráreň, krčma a pod.)

|  |
| --- |
| Pondelok-Nedeľa |
| 06:00-23:00 |

 pričom hudobná produkcia je povolená v čase

|  |
| --- |
| Pondelok-Nedeľa |
| 09:00-22:00 |

 **Článok 5**

**Povinnosti prevádzkovateľa**

1. V rámci rozmedzia určeného týmto VZN si prevádzkovateľ stanoví prevádzkový čas pre každú prevádzku.
2. Prevádzkový čas je prevádzkovateľ povinný písomne oznámiť obci najneskôr 5 pracovných dní pred začatím činnosti prevádzkarne alebo pri vykonaní zmeny času.

**Článok 6**

**Kontrolná činnosť**

1. Kontrolnú činnosť nad dodržiavaním ustanovení tohto VZN na území obce vykonávajú:
2. zamestnanci obecnej polície obce Lednické Rovne,
3. poverení zamestnanci obecného úradu obce Lednické Rovne.

**Článok 7**

**Prechodné ustanovenia**

1. V prípade, ak prevádzkovateľ nemá pre prevádzkareň obchodu alebo prevádzkareň služieb stanovený prevádzkový čas v rozsahu tohto VZN, je povinný od dňa nadobudnutia účinnosti tohto VZN vykonať úpravu tohto prevádzkového času podľa tohto VZN.

2. Nadobudnutím účinnosti tohto VZN strácajú platnosť a účinnosť individuálne rozhodnutia obce o schválení, predĺžení alebo inej zmene prevádzkového času v prevádzke.

**Článok 8**

**Záverečné ustanovenia**

1. Toto VZN obce Lednické Rovne bolo schválené Obecným zastupiteľstvom v Lednických Rovniach dňa ......................... uznesením č. ....... /2020 a nadobúda účinnosť 15. dňom od jeho vyvesenia na úradnej tabuli obce.
2. Dňom nadobudnutia účinnosti tohto VZN sa ruší Všeobecne záväzné nariadenie č. 3/2007 o pravidlách povoľovania času predaja v obchode a času prevádzky služieb na území obce Lednické Rovne zo dňa 13.11.2007.

 \_\_\_\_\_\_\_\_\_\_\_\_\_\_\_\_\_\_\_\_\_\_

 Mgr. Marian Horečný

 starosta obce